Kim Behnke (FRI), 2000-05-17:
Jeg deler hr. Jann Sjursens vurdering af hr. Frank Dahlgaards beslutningsforslag.
For en af de ting, som hr. Frank Dahlgaard har gjort - som ikke mindst økonomiministeren har måttet lide under - er jo at få mange af de tal frem, få dokumenteret og modbevist mange af de urimelige påstande, som regeringen kommer med, når det gælder begejstringen for, hvor fantastisk det vil være for Danmark at komme med i Euroland. Det bliver ikke fantastisk, og der er stort set ingen argumenter tilbage for, hvorfor Danmark skal opgive sin gode, stærke krone til fordel for et tvivlsomt europrojekt.
Derfor fortjener hr. Frank Dahlgaards forslag naturligvis ikke bare ros, men også støtte.
Men vi er jo klar over, at Folketingets øvrige unionstilhængere ser stort på det saglige indhold i deres argumenter, hvorfor de, som vi har hørt det, desværre ikke har kunnet støtte hr. Frank Dahlgaards glimrende forslag. Så til indholdet.
Det er klart, at vi ønsker at bibeholde den danske krone.
Det gør vi såmænd ikke, fordi det hedder den danske krone.
Det gør vi, fordi den danske krone er symbol på en god, stærk valuta.
Og selv om det normalt ligger mig fjernt at rose den politik, der er blevet ført af regeringen, så er det jo således, at det, at unionstilhængerne i regeringen har haft som mål at sørge for, at Danmark kan overholde de såkaldte konvergenskriterier, jo har betydet, at en stor del af den økonomiske politik, der er blevet ført de senere år, er blevet ført med en fast hånd.
Selv om man har bestræbt sig på at få gælden bragt ned, underskuddet bragt ned osv., så er det også langt hen ad vejen lykkedes.
Der er så problemer med inflationen i øjeblikket.
Økonomiministeren har ved andre lejligheder lovet, at det kun er noget, der gør sig gældende i første kvartal i år.
Nu må vi jo se, om det løfte bliver indfriet, eller om vi den 28. september er i den situation, at der sådan set ikke er nogen grund til at holde en folkeafstemning, fordi Danmark ikke opfylder konvergenskriterierne og derfor slet ikke kan blive medlem af Den Økonomiske og Monetære Union.
Den krone, vi har, repræsenterer derudover også dansk kultur.
Danskerne har et forhold til kronen, som er næsten lige så stærkt som forholdet til vores flag.
Men det underlige er, at når tyskerne igennem mange år har været begejstrede for deres D-mark, så er det jo blevet understreget som værende noget, der har holdt sammen på Tyskland gennem svære tider.
Når amerikanerne er glade for deres amerikanske dollar, så er det jo selvfølgelig noget, der er en fordel for dem.
På samme måde er det jo en glædelig ting, at danskerne er begejstrede for deres krone.
Tænk sig, om vi havde det samme tvivlsomme forhold til vores valuta, som polakkerne har haft igennem mange år til deres zloty, der mere eller mindre blev betragtet som sådan en affaldsvaluta. Vi har en god, stærk krone, og der er ingen som helst grund til, at vi skal til at skifte den ud med en tvivlsom euro.
For det at opgive kronen har en lang, lang række
Skulle ulykken ske, så ligger der foran os en kæmpe omstilling af hele det danske samfund.
Alt skal laves om,
Man kan godt sende et tv-kamerahold
400-500 meter væk fra nogle af EU-bygningerne i Belgien og optage billeder af priser, der er på både belgiske franc og euro.
Det kan man godt.
Men bevæger man sig lidt ud i provinsen i forskellige eurolande, så er situationen den, at det mange steder såmænd er knap nok, at man ved, at der er den omstilling af valuta.
Skal vi igennem den samme proces i Danmark, hvor alting skal underlægges en omstilling til en ny valuta, der vil koste det danske samfund kolossale summer, så er spørgsmålet, om ikke det var klogere at vente med at gøre det, til vi har vished om, at europrojektet rent faktisk er noget, der er værd at tilslutte sig.
Derfor skal jeg gentage det argument, som jeg på vegne af Frihed 2000 havde til regeringens forslag, nemlig at vores stærkeste anbefaling er, at Danmark siger nej for tid og evighed.
Men vi kan dog godt indlade os på en diskussion om, hvorvidt vi om 5 år eller om 10 år bør have en folkeafstemning og på det tidspunkt tage stilling til, om vi skal tilslutte os euroen, hvis euroen har bevist i praksis, at den virker.
er jo rent skrivebords- og tekniksnak
Der er ingen mennesker, der endnu har prøvet at have euro med rundt i lommen.
Ud over den, ministeren har med ved festlige lejligheder, så har borgerne i de 11 lande jo ikke prøvet at bruge valutaen i praksis.
Valutaen har ikke bevist sit værd på de internationale valutamarkeder.
Lad os dog vente.
Lad os beholde den danske krone, som hr. Frank Dahlgard foreslår, og hvis beslutningsforslag vi derfor støtter.